
RAPORT

    asupra propunerii  legislative privind modificarea şi completarea OG 85/2001 privind organizarea şi funcţionarea asociaţiilor de proprietari

 În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă privind modificarea şi completarea OG 85/2001 privind organizarea şi funcţionarea asociaţiilor de proprietari, trimisă cu adresa  Pl.x- 806 din 1 noiembrie 2006, înregistrată sub nr. 31/1277 din 3 noiembrie 2006.    
Potrivit prevederilor art. 75 din Constituţia României, republicată, şi ale art.92 alin. (9) pct.1 , din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins prezenta propunere legislativă, în şedinţa din 26 octombrie 2006.

Consiliul Legislativ a avizat favorabil iniţiativa legislativă, cu  unele observaţii şi propuneri, conform avizului nr. 619 din 27 aprilie 2006.

Guvernul, prin punctul de vedere, transmis prin adresa nr. 1821 din      8 iunie 2006, nu susţine adoptarea acestei  propuneri  legislative.
Comisia pentru administraţie publică, amenajarea teritoriului şi echilibru ecologic a avizat negativ iniţiativa legislativă, conform avizului transmis cu adresa nr. 26/1262 din 14 noiembrie 2006. 

 

Propunerea legislativă supusă dezbaterii are ca obiect de reglementare completarea Ordonanţei Guvernului nr.85/2002 cu un articol nou care se referă la constituirea de asociaţii de locatari în  cazul imobilelor construite prin programele Agenţiei Naţionale pentru Locuinţe. Acestor asociaţii,  formate din locatari care nu au calitatea de proprietari ci de chiriaşi, urmează să li se aplice toate prevederile  Ordonanţei Guvernului nr.85/2002 cu privire la conducerea, organizarea, funcţionarea, îndrumarea metodologică şi sancţionarea asociaţiilor de proprietari.
În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă susmenţionată, în şedinţa din 14 februarie 2007. 
La lucrările Comisiei a participat, în calitate de invitat, din partea Ministerului Administraţiei şi Internelor,  domnul Alexandru Toader, secretar de stat. Iniţiatorii propunerii legislative, deşi invitaţi atât  telefonic, cât şi prin adresă,  la două şedinţe consecutive, nu au participat la lucrările Comisiei juridice,de disciplină şi imunităţi.
Din numărul total de 24 membri ai Comisiei juridice, de disciplină şi imunităţi au participat  la dezbateri 14 deputaţi.
În urma examinării iniţiativei legislative şi a opiniilor exprimate de către membrii Comisiei şi de către invitat, precum şi  a punctului de vedere al Guvernului s-a constatat că modificările şi completările  propuse la Ordonanţa  Guvernului nr. 85/2002 nu  se justifică pentru  următoarele  considerente:
· beneficiarii imobilelor construite prin programele Agenţiei Naţionale pentru Locuinţe  au calitatea de chiriaşi ;
· conform Legii  locuinţei  nr.114/1996, republicată, cu  modificările  şi completările  ulterioare, aceste locuinţe destinate închirierii sunt administrate permanent de către consiliile locale ca oricare alte locuinţe care fac parte din fondul locativ proprietate a unităţilor administrativ - teritoriale (locuinţe cu chirie, locuinţe sociale,  locuinţe de serviciu, locuinţe de necesitate, etc.);
· neavând calitatea de proprietari,  locatarii  în cauză nu au dreptul de a dispune asupra acestor proprietăţi, ci au numai un drept de folosinţă pe bază contractuală;
· chiriaşii clădirilor cu mai multe locuinţe se pot asocia în scopul reprezentării intereselor lor în raporturile cu proprietarii, precum şi cu alte persoane juridice sau persoane fizice, în conformitate cu Ordonanţa Guvernului nr.26/2000 cu privire la asociaţii şi fundaţii.
Faţă de cele menţionate mai sus, membrii Comisiei au hotărât, cu majoritate de voturi (4 voturi împotrivă ), să propună plenului Camerei Deputaţilor respingerea propunerii legislative  privind modificarea şi completarea OG 85/2001 privind organizarea şi funcţionarea asociaţiilor de proprietari.

 În raport cu obiectul şi conţinutul său, iniţiativa legislativă face parte din categoria legilor ordinare. 

                   PREŞEDINTE,                                                              SECRETAR,

                  Sergiu ANDON                                                             George BĂEŞU

         Consilier,

    Dumitra Diaconu

